**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ԿԱՄԱՎՈՐԱԿԱՆ ԳՈՐԾՈՒՆԵՈՒԹՅԱՆ ԵՎ ԿԱՄԱՎՈՐ ԱՇԽԱՏԱՆՔԻ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման առարկան**

1. Սույն օրենքը կարգավորում է կամավորական գործունեության և կամավոր աշխատանքի հետ կապված հարաբերությունները, սահմանում կամավորական գործունեության և կամավոր աշխատանքի սկզբունքները, նպատակները, կամավոր աշխատանքի տեսակներն ու հիմնական ձևերը, ինչպես նաև կամավորական գործունեության և կամավոր աշխատանքի կատարման իրավական հիմքերն ու առանձնահատկությունները:

**Հոդված 2. Կամավորական գործունեության և կամավոր աշխատանքի մասին օրենսդրությունը**

1. Կամավորական գործունեության և կամավոր աշխատանքի հետ կապված հարաբերությունները կարգավորվում են Հայաստանի Հանրապետության աշխատանքային օրենսգրքով, սույն օրենքով, «Սոցիալական աջակցության մասին» Հայաստանի Հանրապետության օրենքով, «Արխիվային գործի մասին» Հայաստանի Հանրապետության օրենքով, այլ օրենքներով և իրավական ակտերով, ինչպես նաև Հայաստանի Հանրապետության միջազգային պայմանագրերով:

**Հոդված 3. Օրենքում օգտագործվող հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները.

1) **կամավորական գործունեություն՝** կամավորության վրա հիմնված, հասարակական նշանակություն և (կամ) սոցիալական ուղղվածություն ունեցող, հանրօգուտ, անվարձահատույց, ոչ պարտադիր կամ ոչ հարկադիր, սույն օրենքով սահմանված բնագավառներում և (կամ) աշխատանքներում և (կամ) սույն օրենքով սահմանված հիմնական նպատակներին ու սկզբունքներին համապատասխան իրականացվող գործունեություն.

2) **կամավոր՝** աշխատանքից (ուսումից) ազատ ժամանակ կամ օրենքով սահմանված դեպքերում աշխատաժամանակի ընթացքում կամ աշխատող (սովորող) չհամարվող և սույն օրենքով սահմանված կամավոր աշխատանքի մասին գրավոր պայմանագրով կամավոր աշխատանք կատարող Հայաստանի Հանրապետության քաղաքացի, օտարերկրյա քաղաքացի, քաղաքացիություն չունեցող անձ (այսուհետ՝ ֆիզիկական անձ).

3) **կամավոր աշխատանք՝** կամավորի, ինչպես նաև անհատի կամ խմբի կողմից կամավորի օգնության կարիք ունեցող անձանց օգտին սույն օրենքին համապատասխան, կամավորության վրա հիմնված, հասարակական նշանակություն և (կամ) սոցիալական ուղղվածություն ունեցող, հանրօգուտ, անվարձահատույց, ոչ պարտադիր կամ ոչ հարկադիր աշխատանք.

4) **կամավորի օգնության կարիք ունեցող անձ՝** ֆիզիկական անձ կամ շահույթ ստանալու նպատակ չհետապնդող իրավաբանական անձ կամ ոչ առևտրային կազմակերպություն (այդ թվում՝ կամավորական կազմակերպություն) կամ բնակչության սոցիալական խումբ, ով ունի կամավորի օգնության կարիք, և հօգուտ ում իրականացվում է կամավորական գործունեությունն ու կամավոր աշխատանքը.

5) **կամավոր աշխատանք կատարող անհատ կամ խումբ՝** ֆիզիկական անձ կամ անձանց խումբ, ով սույն օրենքով սահմանված բնագավառներում և (կամ) աշխատանքներում և (կամ) կամավոր աշխատանքի սույն օրենքով սահմանված հիմնական նպատակներին ու սկզբունքներին համապատասխան սույն օրենքով սահմանված կարգով կատարում է կամավոր աշխատանք կամավորի օգնության կարիք ունեցող ֆիզիկական անձանց օգտին և (կամ) կազմակերպում և (կամ) մասնակցում է սույն մասի 13-րդ կետով սահմանված կամավորական գործողության (ակցիայի).

6) **կամավորական կազմակերպություն՝** կամավորական գործունեություն իրականացնող ոչ առևտրային կազմակերպություն, որը սույն օրենքին համապատասխան հավաքագրում է կամավորներ, կազմակերպում, օգտագործում կամ նպատակաուղղում է կամավորների աշխատանքները, ինչպես նաև սույն մասի 13-րդ կետով սահմանված կամավորական գործողության (ակցիայի) կազմակերպման ժամանակ հավաքագրում, կազմակերպում, օգտագործում կամ նպատակաուղղում է անհատների կամ խմբերի կամավոր աշխատանքները.

7) **կամավոր ներգրավող կազմակերպություն՝** կամավորական կազմակերպություն չհանդիսացող սույն օրենքի 11-րդ հոդվածով նախատեսված կազմակերպություն, որը սույն օրենքով սահմանված կամավորական գործունեության բնագավառներում և (կամ) աշխատանքներում և (կամ) սույն օրենքով սահմանված կամավորական գործունեության նպատակներին ու սկզբունքներին համապատասխան կամավորական գործունեություն իրականացնելու համար ինքնուրույն կամ կամավորական կազմակերպությունների միջոցով հավաքագրում է կամավորներ, կազմակերպում, օգտագործում կամ նպատակաուղղում է կամավորների աշխատանքները, ինչպես նաև սույն մասի 13-րդ կետով սահմանված կամավորական գործողության (ակցիայի) կազմակերպման ժամանակ հավաքագրում, կազմակերպում, օգտագործում կամ նպատակաուղղում է անհատների կամ խմբերի կամավոր աշխատանքները.

8) **կամավոր աշխատանքի մասին պայմանագիր՝** կամավորի և կամավորական կազմակերպության, ինչպես նաև կամավորի և կամավոր ներգրավող կազմակերպության միջև կամավոր աշխատանք կատարելու մասին համաձայնություն.

9) **կամավորներ նեգրավելու մասին պայմանագիր՝** կամավոր ներգրավող կազմակերպության և կամավորական կազմակերպության միջև համաձայնություն, ըստ որի՝ կամավոր ներգրավող կազմակերպությունը կամավորական կազմակերպության միջոցով սույն օրենքին համապատասխան ներգրավում է կամավորներ, իսկ կամավորական կազմակերպությունը կազմակերպում և (կամ) նպատակաուղղում է իր մոտ հաշվառված կամավորների կամավոր աշխատանքը.

10) **օգնություն ցուցաբերելու նպատակով կատարվող աշխատանք՝** ընտանեկան, ընկերական կամ հարևանական հարաբերությունների հիման վրա կատարվող աշխատանք.

11) **կամավորական ծրագիր՝** կամավորական գործունեության շրջանակներում կամավորական կազմակերպության, կամավոր ներգրավող կազմակերպության, կամավոր աշխատանք կատարող անհատի կամ խմբի կողմից մշակվող և (կամ) իրականացվող, որոշակի խնդիրների լուծմանն ուղղված միջոցառումներ.

12) **աջակցող ցանց՝** պետական և տեղական ինքնակառավարման մարմինների, իրավաբանական և ֆիզիկական անձանց փոխգործակցության, համատեղ գործունեության «Սոցիալական աջակցության մասին» Հայաստանի Հանրապետության օրենքով սահմանված համակարգ՝ ինտեգրված սոցիալական ծառայությունների համակարգի բաղադրիչ.

13) **կամավորական գործողություն (ակցիա)՝** կամավորական գործունեության և կամավոր աշխատանքի սուբյեկտների կողմից հասարակական նշանակություն ունեցող և (կամ) սոցիալական նշանակալի խնդիրների լուծմանն ուղղված մեկանգամյա միջոցառում.

14) **կամավորների կամ կամավոր աշխատանք կատարող խմբի համակարգող`** կամավորների կամ կամավոր աշխատանք կատարող խմբի կամավոր աշխատանքների կազմակերպման և համակարգման համար սույն օրենքով սահմանված կարգով նշանակված պատասխանատու անձ:

**Հոդված 4. Կամավորական գործունեության և (կամ) կամավոր աշխատանքի սկզբունքները**

1. Կամավորական գործունեության և (կամ) կամավոր աշխատանքի սկզբունքներն են`
2. կամքի դրսևորման ազատությունը.
3. կամավորների անշահախնդրությունն ու կատարված աշխատանքի դիմաց անհատուցելիությունը.
4. անկողմնակալությունը, հրապարակայնությունը, թափանցիկությունն ու օրինականությունը.
5. կամավորական գործունեության և կամավոր աշխատանքի հետ կապված հարաբերությունների կողմերի իրավահավասարությունը.
6. նախաձեռնողականությունը, մարդասիրությունը և մարդու իրավունքների ու ազատությունների հարգումը.
7. կամավորական գործունեության և կամավոր աշխատանքի սուբյեկտների համերաշխությունը, բարեխղճությունը և համագործակցությունը.
8. կամավորական գործունեության և կամավոր աշխատանքի ընթացքում կամավորների և այլ անձանց առողջության և անվտանգության ապահովումը.
9. ազգային ավանդույթներով ձևավորված սովորույթների կիրառումը.
10. ցանկացած ձևի (բնույթի) հարկադրանքի, խտրականության և բռնության բացառումը.
11. կամավորական գործունեության և կամավոր աշխատանքի սուբյեկտների պատասխանատվությունը՝ ըստ իրենց պարտավորությունների.
12. կամավորական գործունեության և կամավոր աշխատանքի բնագավառներում և (կամ) աշխատանքներում ազգային, տարածաշրջանային և միջազգային համագործակցությունը:

**Հոդված 5. Կամավորական գործունեության և կամավոր աշխատանքի հիմնական նպատակները**

1. Կամավորական գործունեության և կամավոր աշխատանքի հիմնական նպատակներն են`
2. կամավորի օգնության կարիք ունեցող անձանց անհատույց աջակցելը.
3. պետության սոցիալական խնդիրների լուծմանն աջակցելը.
4. բնակչության կյանքի որակի բարձրացմանն ու կենսակերպի բարելավմանն աջակցելը.
5. անձանց՝ սոցիալական խնդիրների ինքնուրույն լուծման նպատակով ինքնօգնության, ինքնորոշման, ինքնաիրացման և ինքնակազմակերպման հմտությունների ձեռք բերմանն ու զարգացմանն օգնություն ցուցաբերելը.
6. հասարակության խոցելի խմբերի (ներառյալ՝ կանանց, երեխաների, երիտասարդության, տարեցների և հաշմանդամություն ունեցող անձանց) նկատմամբ ոչ խտրական վերաբերմունք, փոխօգնության և գթասրտության մթնոլորտ ձևավորելը.
7. սոցիալական պատասխանատվության և համերաշխության մթնոլորտի կայացմանը, հասարակության մեջ քաղաքացիական դիրքորոշմանը, ինքնակազմակերպվող ու քաղաքացիական ակտիվ հասարակության ձևավորմանն աջակցելը.
8. կամավորական գործունեությանն ու կամավոր աշխատանքին ուղղված նախաձեռնությունները զարգացնելն ու աջակցելը.
9. քաղաքացիական պաշտպանության, արտակարգ իրավիճակներում բնակչության պաշտպանության, այդ թվում՝ արտակարգ իրավիճակների, տարերային և տեխնածին աղետների կանխման, դրանց հետևանքների վերացման աշխատանքներին, փրկարարական գործողություններին, տուժածներին օգնության ցուցաբերման միջոցառումներին աջակցելը:

**Հոդված 6. Կամավորական գործունեության և կամավոր աշխատանքի հիմնական բնագավառները և (կամ) աշխատանքները**

1. Կամավորական գործունեություն կարող է իրականացվել և կամավոր աշխատանք կարող է կատարվել հետևյալ բնագավառներում և (կամ) աշխատանքներում`

1. սոցիալական պաշտպանության բնագավառում.
2. առողջապահության բնագավառում.
3. կրթության, գիտության, մշակույթի բնագավառներում.
4. սպորտի և երիտասարդության հարցերի բնագավառներում.
5. բնապահպանության բնագավառում.
6. քաղաքացիական պաշտպանության, արտակարգ իրավիճակներում բնակչության պաշտպանության բնագավառներում.
7. տարածքների բարեկարգման միջոցառումների շրջանակներում կատարվող աշխատանքներում.
8. բարեգործական որակված ծրագրերի իրականացման աշխատանքներում.
9. Հայաստանի և հայկական սփյուռքի միջև համագործակցության, հայապահպանության, ներգաղթի կազմակերպման միջոցառումների շրջանակներում կատարվող աշխատանքներում.
10. կամավորի օգնության կարիք ունեցող անձանց մասնագիտական խորհրդատվության և օգնության տրամադրմանը, իրավագիտակցության մակարդակի բարձրացմանն ուղղված միջոցառումների շրջանակներում կատարվող աշխատանքներում.
11. սոցիալական գովազդի արտադրության, տարածման և (կամ) զարգացմանն ուղղված աշխատանքներում:
12. Կամավորական գործունեություն կարող է իրականացվել և կամավոր աշխատանք կարող է կատարվել նաև սույն հոդվածի 1-ին մասով չնախատեսված այնպիսի բնագավառներում և (կամ) աշխատանքներում, որոնք համապատասխանում են կամավորական գործունեության և կամավոր աշխատանքի սույն օրենքով սահմանված հիմնական նպատակներին ու սկզբունքներին:

**Հոդված 7. Կամավորական գործունեության և կամավոր աշխատանքի սահմանափակումներն ու առանձնահատկությունները**

1. Հատուկ մասնագիտական գործունեություն կամ աշխատանք պահանջող բնագավառներում և (կամ) աշխատանքներում կամավորական գործունեություն կարող է իրականացվել և կամավոր աշխատանք կարող է կատարվել՝ օրենքով սահմանված կարգով համապատասխան մասնագիտական գործունեության կամ աշխատանքի իրավասություն ունենալու դեպքում՝ օրենքով նախատեսված սահմանափակումներին ու առանձնահատկություններին համապատասխան:
2. Սույն օրենքի 3-րդ հոդվածի 1-ին մասի 10-րդ կետով սահմանված՝ օգնություն ցուցաբերելու նպատակով կատարվող աշխատանքները, զինվորական կամավորությունը, ինչպես նաև օրենքով սահմանված դեպքերում դատարանի կողմից նշանակված, իրավասու մարմնի կողմից որոշված վայրում չվարձատրվող՝ դատապարտյալի կողմից հանրության համար օգտակար հանրային աշխատանքները չեն համարվում կամավոր աշխատանքներ:
3. Կամավոր աշխատանքը չի կարող Հայաստանի Հանրապետության օրենքով սահմանված որևէ կրթական ծրագրի պարտադիր պայման լինել: Սովորողները կրթական ծրագրերի շրջանակներում որևէ կամավոր աշխատանքի կարող են ներգրավվել միայն կամավորության հիմունքներով:
4. Կամավորին և կամավոր աշխատանք կատարող անհատին կամ խմբին արգելվում է ներգրավել քաղաքական կուսակցությունների, առևտրային (բացառությամբ՝ աջակցող ցանցի մասնակից հանդիսացող կամավոր ներգրավող կազմակերպությունների) և կրոնական կազմակերպությունների, արհեստակցական միությունների և գործատուների միությունների օգտին և (կամ) նրանց նախաձեռնությամբ կատարվող աշխատանքներին, ինչպես նաև ոչ առևտրային կամ աջակցող ցանցի մասնակից հանդիսացող առևտրային կազմակերպությունների ձեռնարկատիրական գործունեությանը:
5. Հայաստանի Հանրապետությունում կամավոր աշխատանք կարող է կատարել տասնվեց տարին լրացած, օրենքով սահմանված կարգով լրիվ ծավալով աշխատանքային գործունակություն ձեռք բերած յուրաքանչյուր անձ՝ իրավահավասարության սկզբունքի հիման վրա:
6. Մինչև տասնվեց տարեկան անձը կամավոր աշխատանքի կարող է ներգրավվել և (կամ) կամավոր աշխատանք կարող է կատարել ծնողներից մեկի կամ որդեգրողի կամ խնամակալի կամ խնամակալության և հոգաբարձության մարմնի գրավոր համաձայնության դեպքում:
7. Մինչև տասնվեց տարեկան անձը կարող է կամավոր աշխատանքներ կատարել միայն կամավորական գործողությունների (ակցիաների) շրջանակներում և (կամ) կարճաժամկետ կամավոր աշխատանքներում, որոնք չպետք է վնասեն նրա առողջությունն ու բարոյականությունը, ինչպես նաև չպետք է խոչընդոտեն կրթությանն ու անվտանգությանը:
8. Կամավորական կազմակերպությունների կամ կամավոր ներգրավող կազմակերպությունների միջոցով օտարերկրյա պետությունում կամավոր աշխատանքի կամ կամավորական գործողության (ակցիայի) կարող են ներգրավվել միայն տասնութ տարին լրացած ֆիզիկական անձինք:
9. Հղի կանայք, մինչև երեք տարեկան երեխա խնամող անձինք (այդ թվում՝ մինչև մեկ տարեկան երեխա խնամող կանայք), ինչպես նաև մինչև տասնութ տարեկան անձինք կամավոր աշխատանքի կարող են ներգրավվել՝ Հայաստանի Հանրապետության օրենսդրությամբ սահմանված սահմանափակումներին ու առանձնահատկություններին համապատասխան:
10. Կամավոր աշխատանքը չպետք է բացասաբար անդրադառնա կամավորի և կամավոր աշխատանք կատարող անհատի կամ խմբի անդամի առողջության, մտավոր և ֆիզիկական կարողությունների վրա:
11. Եթե հաստատվում է, որ կամավոր աշխատանքը (այդ թվում՝ Հայաստանի Հանրապետության աշխատանքային օրենսգրքով սահմանված գիշերային, ծանր, վնասակար, առանձնապես ծանր, առանձնապես վնասակար աշխատանքներում) վտանգել է կամ կարող է վտանգել կամավորի կամ կամավոր աշխատանք կատարող անհատի կամ խմբի անդամի առողջությունը, ապա կամավորական կազմակերպությունը կամ կամավոր ներգրավող կազմակերպությունը կամ կամավոր աշխատանքներ կատարող խմբի համակարգողը կարող է կամավորին կամ կամավոր աշխատանք կատարող խմբի անդամին ներգրավել կամ անհատը կարող է կամավոր աշխատանք կատարել միայն տվյալ աշխատանքից տարբերվող այլ աշխատանքներում:

**Հոդված 8. Կամավոր աշխատանքի տեսակներն ու հիմնական ձևերը**

1. Կամավոր աշխատանքի տեսակներն են՝
2. կարճաժամկետ՝ մինչև երկու ամիս տևողությամբ կամավոր աշխատանք.
3. միջին ժամկետով՝ երկու ամսից մինչև մեկ տարի տևողությամբ կամավոր աշխատանք.
4. երկարաժամկետ՝ մեկ տարուց ավելի տևողությամբ կամավոր աշխատանք:
5. Կամավոր աշխատանքի հիմնական ձևերն են`
6. կամավորական կազմակերպության միջոցով կատարվող կամավոր աշխատանքը.
7. կամավոր ներգրավող կազմակերպության միջոցով կատարվող կամավոր աշխատանքը.
8. անհատի կամ խմբի կողմից ինքնուրույն կատարվող կամավոր աշխատանքը:

**ԳԼՈՒԽ 2**

**ԿԱՄԱՎՈՐԱԿԱՆ ԳՈՐԾՈՒՆԵՈՒԹՅԱՆ ԵՎ ԿԱՄԱՎՈՐ ԱՇԽԱՏԱՆՔԻ ՍՈՒԲՅԵԿՏՆԵՐԸ, ՆՐԱՆՑ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ**

**Հոդված 9. Կամավորական գործունեության և կամավոր աշխատանքի սուբյեկտները**

1. Կամավորական գործունեության և կամավոր աշխատանքի սուբյեկտներն են՝ կամավորական կազմակերպությունը, կամավոր ներգրավող կազմակերպությունը, կամավորը և կամավոր աշխատանք կատարող անհատը կամ խումբը:

**Հոդված 10. Կամավորական կազմակերպությունը**

1. Ոչ առևտրային կազմակերպություն համարվող կամավորական կազմակերպությունը կարող է ստեղծվել հասարակական միավորման, հիմնադրամի կամ օրենքով նախատեսված այլ ձևերով:
2. Կամավորական կազմակերպությունն իր անվանման մեջ պետք է ներառի «կամավորական» բառը:
3. Կամավորական կազմակերպությունը ստեղծված է համարվում օրենքով սահմանված կարգով պետական գրանցման պահից՝ առանց ժամկետի սահմանափակման (անժամկետ), եթե նրա կանոնադրությամբ գործունեության ժամկետի սահմանափակում նախատեսված չէ:
4. Պետական կառավարման և տեղական ինքնակառավարման մարմինները չեն կարող լինել կամավորական կազմակերպության հիմնադիրներ:

**Հոդված 11. Կամավոր ներգրավող կազմակերպությունը**

1. Կամավոր ներգրավող կազմակերպություն կարող են լինել պետական կառավարման և տեղական ինքնակառավարման մարմինները, պետական և համայնքային ոչ առևտրային կազմակերպությունները, ինչպես նաև շահույթ ստանալու նպատակ չհետապնդող այլ իրավաբանական անձինք կամ ոչ առևտրային կազմակերպությունները, իսկ որպես աջակցող ցանցի մասնակից՝ նաև օրենքով սահմանված կարգով սոցիալական ծառայություններ մատուցող կազմակերպությունները (անկախ կազմակերպական-իրավական ձևից):

**Հոդված 12. Կամավորի և կամավոր աշխատանք կատարող անհատի կամ խմբի անդամի իրավունքները**

1. Կամավորն իրավունք ունի`
2. կամավորական կազմակերպությունից կամ կամավոր ներգրավող կազմակերպությունից ստանալու անհրաժեշտ խորհրդատվություն և աջակցություն, ինչպես նաև իր աշխատանքին առնչվող ցանկացած տեղեկատվություն.
3. մասնակցելու կամավորական կազմակերպության և կամավոր ներգրավող կազմակերպության կամավորական ծրագրերի մշակմանը և իրականացմանը.
4. մասնակցելու կամավորական կազմակերպության և կամավոր ներգրավող կազմակերպության կողմից կազմակերպվող կամավորական գործողություններին (ակցիաներին).
5. կամավոր աշխատանքի մասին պայմանագրով նախատեսված կարգով ունենալու կամավոր աշխատանքի հետ կապված հնարավոր ռիսկերից ապահովագրության երաշխիքներ.
6. կամավորական կազմակերպությունների կամ կամավոր ներգրավող կազմակերպությունների հետ կնքելու կամավոր աշխատանքի մասին պայմանագրեր.
7. սույն օրենքով սահմանված դեպքերում և կարգով ստանալու կամավոր աշխատանքի կատարման համար անհրաժեշտ ֆինանսական և (կամ) գույքային միջոցները, ինչպես նաև կամավոր աշխատանքի կատարման ընթացքում իր կատարած ծախսերի փոխհատուցումը.
8. կամավորական կազմակերպությունից կամ կամավոր ներգրավող կազմակերպությունից օրենքով սահմանված դեպքերում և կարգով ստանալու վնասի հատուցում, բացառությամբ այն դեպքերի, որոնց հետ կապված ռիսկերն ապահովագրված են.
9. մասնակցելու կամավորական կազմակերպության կամ կամավոր ներգրավող կազմակերպության կազմակերպած կրթական ծրագրերին և իր աշխատանքին առնչվող իրազեկման այլ միջոցառումներին.
10. որպես կամավոր` ներգրավվելու մեկ կամ ավելի կամավորական կազմակերպություններում կամ կամավոր ներգրավող կազմակերպություններում, ինչպես նաև որպես կամավոր աշխատանք կատարող անհատ կամ խմբի անդամ՝ սույն օրենքին համապատասխան կատարելու կամավոր աշխատանքներ.
11. ցանկացած ժամանակ դադարեցնելու կամավոր աշխատանքը.
12. ունենալու Հայաստանի Հանրապետության օրենքով և կամավոր աշխատանքի մասին պայմանագրով նախատեսված այլ իրավունքներ:
13. Կամավոր աշխատանք կատարող անհատը կամ խմբի անդամն իրավունք ունի՝
14. սույն օրենքին համապատասխան կատարելու կամավոր աշխատանքներ ինչպես ինքնուրույն, այնպես էլ համատեղ՝ որպես խմբի անդամ և (կամ) աջակցող ցանցի մասնակից.
15. մշակելու և (կամ) իրականացնելու կամավորական ծրագրեր և (կամ) կամավորական գործողություններ (ակցիաներ).
16. մասնակցելու կամավորական կազմակերպությունների և (կամ) կամավոր ներգրավող կազմակերպությունների կողմից կազմակերպվող կամավորական գործողություններին (ակցիաներին).
17. իր կատարած կամավոր աշխատանքի վերաբերյալ տեղեկատվությունը սույն օրենքով սահմանված կարգով ներկայացնելու կամավորական գործունեության և կամավոր աշխատանքի բնագավառում Հայաստանի Հանրապետության կառավարության լիազորած պետական կառավարման մարմին (այսուհետ՝ լիազոր մարմին)՝ կամավորական գործունեության և կամավոր աշխատանքի սուբյեկտների տվյալների շտեմարանում ներառելու նպատակով.
18. կամավորական կազմակերպության կամ կամավոր ներգրավող կազմակերպության կողմից կազմակերպվող կամավորական գործողություններին (ակցիաներին) ներգրավվելու դեպքում՝ սույն օրենքով սահմանված դեպքերում և կարգով ստանալու կամավոր աշխատանքի կատարման համար անհրաժեշտ ֆինանսական և (կամ) գույքային միջոցները, ինչպես նաև կամավոր աշխատանքի կատարման ընթացքում իր կատարած լրացուցիչ ծախսերի փոխհատուցումը.
19. սույն օրենքով սահմանված դեպքերում և կարգով խրախուսվելու.
20. ցանկացած ժամանակ դադարեցնելու կամավոր աշխատանքը.
21. ունենալու Հայաստանի Հանրապետության օրենքով նախատեսված այլ իրավունքներ:

**Հոդված 13. Կամավորի և կամավոր աշխատանք կատարող անհատի կամ խմբի անդամի պարտականությունները**

1. Կամավորը պարտավոր է`
2. կամավոր աշխատանքը կատարել կամավոր աշխատանքի սկզբունքներին և կամավոր աշխատանքի մասին իր հետ կնքված պայմանագրի պայմաններին համապատասխան,
3. չտարածել կամավոր աշխատանքը կատարելու ընթացքում մարդու կյանքի և առողջության մասին իրեն հայտնի դարձած, ինչպես նաև կամավոր աշխատանքի մասին պայմանագրով նախատեսված տեղեկությունները,
4. նպատակային ու բարեխղճորեն օգտագործել կամավորական կազմակերպության կամ կամավոր ներգրավող կազմակերպության հատկացրած միջոցները,
5. պահպանել առողջության պահպանման և անվտանգության ապահովման վերաբերալ նորմատիվ իրավական ակտերի պահանջները,
6. օրենքով սահմանված կարգով հատուցել իր գործողության կամ անգործության հետևանքով պատճառված նյութական վնասը (բացառությամբ այն դեպքերի, որոնց հետ կապված ռիսկերն ապահովագրված են), եթե այդ մասին տեղեկացվել է և առկա է իր մեղքը,
7. կամավորական կազմակերպության կամ կամավոր ներգրավող կազմակերպության պահանջով տրամադրել իր կամավոր աշխատանքի մասին տեղեկատվություն,
8. կամավորական կազմակերպության կամ կամավոր ներգրավող կազմակերպության պահանջով տրամադրել հաշվառման մատյանում տեղեկատվության լրացման համար անհրաժեշտ փաստաթղթերը,
9. մասնակցել կամավորական կազմակերպության կամ կամավոր ներգրավող կազմակերպության կազմակերպած կրթական ծրագրերին, իր աշխատանքին առնչվող իրազեկման այլ միջոցառումներին՝ տվյալ կամավոր աշխատանքը կատարելու համար պարտադիր նախապայման լինելու դեպքում,
10. պահպանել օրենքը, գործել բարեխղճորեն և ողջամտորեն,
11. չխախտել այլ անձանց օրենքով պաշտպանվող իրավունքներն ու շահերը,
12. կրել սույն օրենքով, այլ օրենքներով և կամավոր աշխատանքի մասին պայմանագրով սահմանված այլ պարտականություններ:
13. Կամավոր աշխատանք կատարող անհատը կամ խմբի անդամը պարտավոր է՝
14. կամավոր աշխատանքը կատարել կամավոր աշխատանքի սկզբունքներին համապատասխան.
15. չտարածել կամավոր աշխատանքը կատարելու ընթացքում մարդու կյանքի և առողջության մասին իրեն հայտնի դարձած տեղեկությունները,
16. պահպանել առողջության պահպանման և անվտանգության ապահովման վերաբերյալ նորմատիվ իրավական ակտերի պահանջները,
17. օրենքով սահմանված կարգով հատուցել իր գործողության հետևանքով պատճառված նյութական վնասը,
18. կամավորական կազմակերպության կամ կամավոր ներգրավող կազմակերպության կողմից կազմակերպվող կամավորական գործողություններին (ակցիաներին) ներգրավվելու դեպքում՝ կամավորական կազմակերպության կամ կամավոր ներգրավող կազմակերպության պահանջով տրամադրել հաշվառման մատյանում տեղեկատվության լրացման համար անհրաժեշտ փաստաթղթերը,
19. պահպանել օրենքը, գործել բարեխղճորեն և ողջամտորեն,
20. չխախտել այլ անձանց օրենքով պաշտպանվող իրավունքներն ու շահերը,
21. կրել սույն օրենքով, այլ օրենքներով սահմանված այլ պարտականություններ:

**Հոդված 14. Կամավորական կազմակերպության իրավունքները**

1. Կամավորական կազմակերպությունն իրավունք ունի`
2. մշակելու և իրականացնելու կամավորական ծրագրեր և կամավորական գործողություններ (ակցիաներ) ինչպես ինքնուրույն, այնպես էլ կամավորական այլ կազմակերպությունների կամ կամավոր ներգրավող կազմակերպությունների կամ կամավորների հետ համատեղ.
3. ստանալու տեղեկություններ պետական և տեղական ինքնակառավարման մարմիններից այն բնագավառների և (կամ) աշխատանքների մասին, որտեղ անհրաժեշտ է իրականացնել կամավորական գործունեություն.
4. հավաքագրելու կամավորներ, օգտագործելու կամ նպատակաուղղելու կամավորների աշխատանքները, ինչպես նաև կամավորական գործողությունների (ակցիաների) շրջանակներում՝ հավաքագրելու կամավոր աշխատանքներ կատարող անհատներ կամ խմբեր, օգտագործելու կամ նպատակաուղղելու անհատների կամ խմբերի կողմից կատարվող կամավոր աշխատանքները.
5. ստանալու տեղեկատվություն կամավորի, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի կատարած կամավոր աշխատանքների վերաբերյալ.
6. լուսաբանելու կամավորական գործունեության արդյունքները.
7. կամավորից, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատից կամ խմբի անդամից ստանալու իր կրթության կամ անհրաժեշտ որակավորման մասին վկայական, եթե կամավոր աշխատանքը կատարվելու է հատուկ մասնագիտական աշխատանքներում.
8. կամավորի, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի վերաբերյալ երաշխավորագրեր ներկայացնելու այլ անձանց.
9. ունենալու սույն օրենքով, այլ օրենքներով, կամավոր աշխատանքի մասին և (կամ) կամավորներ ներգրավելու մասին պայմանագրերով նախատեսված այլ իրավունքներ:

**Հոդված 15. Կամավորական կազմակերպության պարտականությունները**

1. Կամավորական կազմակերպությունը պարտավոր է՝
2. սույն օրենքով սահմանված դեպքերում և կարգով կնքել պայմանագրեր կամավորների և (կամ) կամավոր ներգրավող կազմակերպությունների հետ.
3. կամավորի կողմից ցանկություն հայտնելու դեպքում՝ ապահովել կամավորի մասնակցությունն իր կողմից իրականացվող կամավորական ծրագրերի մշակմանը,
4. կամավորին կամ կամավորական գործողության (ակցիայի) շրջանակներում կամավոր աշխատանք կատարող անհատին կամ խմբի անդամին տրամադրել տեղեկատվություն իր կամավորական գործունեության և (կամ) կատարվող կամավոր աշխատանքի մասին,
5. ապահովել կամավորի, ինչպես նաև անհրաժեշտության դեպքում՝ կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի մասնակցությունն իր կազմակերպած համապատասխան կրթական ծրագրերին, կամավոր աշխատանքին առնչվող իրազեկման այլ միջոցառումներին՝ այդ նպատակով համագործակցելով համապատասխան կրթական հաստատությունների հետ,
6. սույն օրենքով սահմանված դեպքերում և կարգով փոխհատուցել կամավոր աշխատանքի ընթացքում կամավորի, ինչպես նաև իր կողմից կազմակերպված կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի՝ այդ աշխատանքի ընթացքում կատարած լրացուցիչ ծախսերը,
7. սույն օրենքով սահմանված դեպքերում և կարգով տրամադրել կամավոր աշխատանքի կատարման համար անհրաժեշտ ֆինանսական և (կամ) գույքային միջոցներ,
8. ստեղծել կամավոր աշխատանքի կատարման համար անհրաժեշտ, անվտանգ և առողջության համար անվնաս պայմաններ, ինչպես նաև կամավոր աշխատանքի համար անհրաժեշտ մատչելի պայմաններ, եթե կամավորը կամ կամավորական գործողության (ակցիայի) շրջանակներում կամավոր աշխատանք կատարող անհատը կամ խմբի անդամը հաշմանդամություն ունեցող անձ է,
9. մինչև կամավորի, ինչպես նաև անհրաժեշտության դեպքում՝ կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի կամավոր աշխատանքի անցնելը՝ Հայաստանի Հանրապետության օրենսդրության պահանջներին համապատասխան կամավորի կամ կամավոր աշխատանք կատարող անհատի կամ խմբի անդամի հետ անցկացնել առողջության պահպանման, աշխատանքի անվտանգության ապահովման, ինչպես նաև կատարվող աշխատանքի առանձնահատկությունների վերաբերյալ հրահանգավորում,
10. իր միջոցների հաշվին ապահովել կամավորի, ինչպես նաև անհրաժեշտության դեպքում՝ կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի պարտադիր բժշկական զննությունը, եթե կամավոր աշխատանքը կատարվելու է այնպիսի աշխատանքներում, որոնք պահանջում են օրենքով սահմանված սկզբնական և պարբերական բժշկական զննություն, ինչպես նաև մինչև տասնութ տարեկան անձ կամավոր աշխատանքի ներգրավելու դեպքում,
11. պաշտպանել կամավորի, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի իրավունքներն ու շահերը,
12. սույն օրենքով սահմանված կարգով վարել հաշվառման մատյանը և լիազոր մարմին ներկայացնել կամավորական գործունեության և կամավոր աշխատանքի սուբյեկտների տվյալների շտեմարանի վարման համար լիազոր մարմնի կողմից սահմանված տեղեկատվությունը.
13. կազմակերպել և հսկել կամավորի, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի կողմից կատարվող կամավոր աշխատանքները,
14. կամավոր աշխատանքի մասին պայմանագրով նախատեսված դեպքում ապահովագրել կամավորին՝ կամավոր աշխատանքի հետ կապված դժբախտ դեպքերից, մասնագիտական հիվանդություններից, ինչպես նաև ապահովագրել այդ կամավորի քաղաքացիական պատասխանատվությունը՝ կամավորի օգնության կարիք ունեցող անձանց (երրորդ անձանց) գույքային կամ անձնական վնաս պատճառելու ռիսկի հետ կապված,
15. օրենքով սահմանված դեպքերում և կարգով հատուցել կամավորի գործողության կամ անգործության հետևանքով անձին պատճառած նյութական վնասը (բացառությամբ այն դեպքերի, որոնց հետ կապված ռիսկերն ապահովագրված են), եթե նախապես կամավորին չի տեղեկացրել կատարվող աշխատանքների առանձնահատկությունների մասին, և եթե առկա չէ կամավորի մեղքը,
16. օրենքով սահմանված դեպքերում և կարգով հատուցել կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի գործողության կամ անգործության հետևանքով անձին պատճառած նյութական վնասը (բացառությամբ այն դեպքերի, որոնց հետ կապված ռիսկերն ապահովագրված են), եթե նախապես անհատին կամ խմբի անդամին չի տեղեկացրել կատարվող կամավոր աշխատանքների առանձնահատկությունների մասին, և եթե առկա չէ նրա մեղքը,
17. մինչև յուրաքանչյուր տարվա փետրվարի 15-ը սահմանված կարգով լիազոր մարմին ներկայացնել նախորդ տարվա իր գործունեության մասին տարեկան հաշվետվությունը,
18. յուրաքանչյուր տարվա ավարտից հետո՝ եռամսյա ժամկետում իր գործունեության վերաբերյալ տեղեկատվություն հրապարակել զանգվածային լրատվության միջոցներով,
19. կամավորական գործունեության և կամավոր աշխատանքի հետ կապված հարաբերությունները կարգավորելու նպատակով ընդունել ներքին և անհատական իրավական ակտեր, ինչպես նաև իր ընդունած ներքին և անհատական իրավական ակտերը պահպանել, հաշվառել և արխիվացնել Հայաստանի Հանրապետության օրենսդրությամբ սահմանված կարգով,
20. կամավորին կամ կամավորական գործողության (ակցիայի) ներգրավված կամավոր աշխատանք կատարող անհատին կամ խմբի անդամին խրախուսելու վերաբերյալ առաջարկություններ ներկայացնել լիազոր մարմին,
21. պահպանել օրենքը, գործել բարեխճորեն և ողջամտորեն,
22. չխախտել կամավորների, կամավոր աշխատանք կատարող անհատների կամ խմբի անդամների, կամավորի օգնության կարիք ունեցող անձանց, ինչպես նաև այլ անձանց օրենքով պաշտպանվող իրավունքներն ու շահերը,
23. կրել սույն օրենքով, այլ օրենքներով, կամավոր աշխատանքի և (կամ) կամավորներ ներգրավելու մասին պայմանագրերով նախատեսված այլ պարտականություններ:

**Հոդված 16. Կամավոր ներգրավող կազմակերպության իրավունքները**

1. Կամավոր ներգրավող կազմակերպությունը կամավորական գործունեության շրջանակներում իրավունք ունի`

1) մշակելու և իրականացնելու կամավորական ծրագրեր և կամավորական գործողություններ (ակցիաներ) ինչպես ինքնուրույն, այնպես էլ կամավորների և (կամ) կամավորական կազմակերպությունների հետ համատեղ.

2) հրապարակելու և (կամ) կամավորական կազմակերպություններին ներկայացնելու կամավորի օգնության կարիք ունեցող անձանց, անհրաժեշտ կամավորական գործունեության, կամավոր աշխատանքի առաջնահերթ բնագավառների և (կամ) աշխատանքների վերաբերյալ տեղեկատվություն.

3) հավաքագրելու կամավորներ, օգտագործելու կամ նպատակաուղղելու կամավորների աշխատանքները, ինչպես նաև կամավորական գործողությունների (ակցիաների) շրջանակներում՝ հավաքագրելու կամավոր աշխատանքներ կատարող անհատներ կամ խմբեր, օգտագործելու կամ նպատակաուղղելու անհատների կամ խմբերի կողմից կատարվող կամավոր աշխատանքները.

4) ստանալու տեղեկատվություն կամավորի, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի կատարած կամավոր աշխատանքների վերաբերյալ.

5) լուսաբանելու կամավորական գործունեության արդյունքները.

6) կամավորին ինքնուրույն ներգրավելու դեպքում՝ կամավորից, ինչպես նաև կամավորական գործողության (ակցիայի) շրջանակներում՝ կամավոր աշխատանք կատարող անհատից կամ խմբի անդամից ստանալու իր կրթության կամ անհրաժեշտ որակավորման մասին վկայական, եթե կամավոր աշխատանքը կատարվելու է հատուկ մասնագիտական աշխատանքներում.

7) կամավորի, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի վերաբերյալ երաշխավորագրեր ներկայացնելու այլ անձանց.

8) ունենալու սույն օրենքով, այլ օրենքներով, կամավոր աշխատանքի մասին և (կամ) կամավորներ ներգրավելու մասին պայմանագրերով նախատեսված այլ իրավունքներ:

2. Կամավոր ներգրավող կազմակերպությունը կամավորական գործունեության շրջանակներում կարող է ներգրավել իր աշխատողների թվի նկատմամբ մինչև 5 տոկոս հարաբերակցությամբ կամավորներ:

**Հոդված 17. Կամավոր ներգրավող կազմակերպության պարտականությունները**

1. Կամավոր ներգրավող կազմակերպությունը կամավորական գործունեության շրջանակներում պարտավոր է`

1) ստեղծել կամավոր աշխատանքի կատարման համար անհրաժեշտ, անվտանգ և առողջության համար անվնաս պայմաններ, ինչպես նաև կամավոր աշխատանքի համար անհրաժեշտ մատչելի պայմաններ, եթե կամավորը կամ կամավորական գործողության (ակցիայի) շրջանակներում կամավոր աշխատանք կատարող անհատը կամ խմբի անդամը հաշմանդամություն ունեցող անձ է,

2) մինչև կամավորի, ինչպես նաև անհրաժեշտության դեպքում՝ կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի կամավոր աշխատանքի անցնելը՝ Հայաստանի Հանրապետության օրենսդրության պահանջներին համապատասխան կամավորի կամ կամավոր աշխատանք կատարող անհատի կամ խմբի անդամի հետ անցկացնել առողջության պահպանման, աշխատանքի անվտանգության ապահովման, ինչպես նաև կատարվող աշխատանքի առանձնահատկությունների վերաբերյալ հրահանգավորում,

3) ապահովել կամավորի, ինչպես նաև անհրաժեշտության դեպքում՝ կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի մասնակցությունը իր կազմակերպած համապատասխան կրթական ծրագրերին, կամավոր աշխատանքին առնչվող իրազեկման այլ միջոցառումներին՝ այդ նպատակով համագործակցելով համապատասխան կրթական հաստատությունների հետ,

1. կազմակերպել և հսկել կամավորի, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի կողմից կատարվող կամավոր աշխատանքները,
2. սույն օրենքով սահմանված դեպքերում և կարգով տրամադրել կամավոր աշխատանքի կատարման համար անհրաժեշտ ֆինանսական և (կամ) գույքային միջոցներ,
3. օրենքով սահմանված դեպքերում և կարգով հատուցել կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի գործողության կամ անգործության հետևանքով անձին պատճառած նյութական վնասը (բացառությամբ այն դեպքերի, որոնց հետ կապված ռիսկերն ապահովագրված են), եթե նախապես կամավոր աշխատանք կատարող անհատին կամ խմբի անդամին չի տեղեկացրել կատարվող աշխատանքների առանձնահատկությունների մասին, և եթե առկա չէ նրա մեղքը,
4. պաշտպանել կամավորի, ինչպես նաև կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի իրավունքներն ու շահերը,

8) յուրաքանչյուր տարվա ավարտից հետո՝ եռամսյա ժամկետում իր կամավորական գործունեության վերաբերյալ տեղեկատվություն հրապարակել զանգվածային լրատվության միջոցներով,

9) իր միջոցների հաշվին ապահովել կամավորի, ինչպես նաև անհրաժեշտության դեպքում՝ կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի պարտադիր բժշկական զննությունը, եթե կամավոր աշխատանքը կատարվելու է այնպիսի աշխատանքներում, որոնք պահանջում են օրենքով սահմանված սկզբնական և պարբերական բժշկական զննություն, ինչպես նաև մինչև տասնութ տարեկան անձ կամավոր աշխատանքի ներգրավելու դեպքում,

10) մինչև յուրաքանչյուր տարվա փետրվարի 15-ը սահմանված կարգով լիազոր մարմին ներկայացնել նախորդ տարվա իր գործունեության մասին տարեկան հաշվետվությունը,

11) կամավորական գործունեության և կամավոր աշխատանքի հետ կապված հարաբերությունները կարգավորելու նպատակով ընդունել ներքին և անհատական իրավական ակտեր, ինչպես նաև իր ընդունած ներքին և անհատական իրավական ակտերը պահպանել, հաշվառել և արխիվացնել Հայաստանի Հանրապետության օրենսդրությամբ սահմանված կարգով,

12) սույն օրենքով սահմանված դեպքերում և կարգով փոխհատուցել իր կողմից կազմակերպված կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի՝ այդ աշխատանքի ընթացքում կատարած լրացուցիչ ծախսերը,

13) կամավորական գործողության (ակցիայի) շրջանակներում կամավոր աշխատանք կատարող անհատին կամ խմբի անդամին խրախուսելու վերաբերյալ առաջարկություններ ներկայացնել լիազոր մարմին:

2. Կամավոր ներգրավող կազմակերպությունը կամավորին ինքնուրույն ներգրավելու դեպքում սույն հոդվածի 1-ին մասով սահմանված պարտականություններից բացի պարտավոր է՝

1) կամավորի հետ կնքել սույն օրենքով սահմանված կամավոր աշխատանքի մասին պայմանագիրը,

2) սույն օրենքով սահմանված կարգով վարել հաշվառման մատյանը և լիազոր մարմին ներկայացնել կամավորական գործունեության և կամավոր աշխատանքի սուբյեկտների տվյալների շտեմարանի վարման համար լիազոր մարմնի կողմից սահմանված տեղեկատվությունը.

3) սույն օրենքով սահմանված դեպքերում և կարգով փոխհատուցել կամավոր աշխատանքի ընթացքում կամավորի կատարած լրացուցիչ ծախսերը,

4) օրենքով սահմանված դեպքերում և կարգով հատուցել կամավորի կրած վնասը (բացառությամբ այն դեպքերի, որոնց հետ կապված ռիսկերն ապահովագրված են),

5) օրենքով սահմանված դեպքերում և կարգով հատուցել կամավորի գործողության կամ անգործության հետևանքով անձին պատճառած նյութական վնասը (բացառությամբ այն դեպքերի, որոնց հետ կապված ռիսկերն ապահովագրված են), եթե նախապես կամավորին չի տեղեկացրել կատարվող աշխատանքների առանձնահատկությունների մասին, և եթե առկա չէ կամավորի մեղքը,

6) կամավորներին խրախուսելու վերաբերյալ առաջարկություններ ներկայացնել լիազոր մարմին,

7) կամավոր աշխատանքի մասին պայմանագրով նախատեսված լինելու դեպքում ապահովագրել կամավորին՝ կամավոր աշխատանքի հետ կապված դժբախտ դեպքերից, մասնագիտական հիվանդություններից, ինչպես նաև ապահովագրել այդ կամավորի քաղաքացիական պատասխանատվությունը՝ կամավորի օգնության կարիք ունեցող անձանց (երրորդ անձանց) գույքային կամ անձնական վնաս պատճառելու ռիսկի հետ կապված,

8) կրել սույն օրենքով, այլ օրենքներով և կամավոր աշխատանքի մասին պայմանագրերով նախատեսված այլ պարտականություններ:

3. Կամավոր ներգրավող կազմակերպությունը կամավորական կազմակերպությունների միջոցով կամավորներ ներգրավելու դեպքում սույն հոդվածի 1-ին մասով սահմանված պարտականություններից բացի պարտավոր է՝

1) կամավորական կազմակերպության հետ կնքել կամավորներ ներգրավելու մասին պայմանագիրը,

2) սույն օրենքով սահմանված դեպքերում և կարգով փոխհատուցել կամավոր աշխատանքի ընթացքում կամավորի կատարած լրացուցիչ ծախսերը՝ կամավորներ ներգրավելու մասին պայմանագրով նախատեսված լինելու դեպքում,

3) օրենքով սահմանված դեպքերում և կարգով հատուցել կամավորի կրած վնասը (բացառությամբ այն դեպքերի, որոնց հետ կապված ռիսկերն ապահովագրված են)՝ կամավորներ ներգրավելու մասին պայմանագրով նախատեսված լինելու դեպքում,

4) կամավորին խրախուսելու վերաբերյալ առաջարկություններ ներկայացնել կամավորական կազմակերպությանը,

5) կրել սույն օրենքով, այլ օրենքներով և կամավորներ ներգրավելու մասին պայմանագրերով նախատեսված այլ պարտականություններ:

**Հոդված 18. Կամավորների կամ կամավոր աշխատանք կատարող խմբի համակարգողը**

1. Կամավորական կազմակերպության կամ կամավոր ներգրավող կազմակերպության կամավորներից կարող է նշանակվել կամավորների համակարգող` այն կամավորական կազմակերպության կամ կամավոր ներգրավող կազմակերպության կողմից, որը պատասխանատու է կամավորական ծրագրի կամ կամավորական գործողության (ակցիայի) իրականացման համար:
2. Կամավոր աշխատանք կատարող խմբի անդամներից կարող է նշանակվել խմբի համակարգող՝ խմբի անդամների ձայների մեծամասնությամբ:
3. Սույն հոդվածի 1-ին մասով սահմանված դեպքում կամավորների համակարգողի հետ կնքված կամավոր աշխատանքի մասին պայմանագրում ներառվում են կամավորների համակարգող նշանակվելու և դրա հետ կապված պարտականություններ սահմանելու վերաբերյալ այլ պայմաններ և (կամ) կնքված պայմանագրում կատարվում են համապատասխան փոփոխություններ:
4. Կամավորների կամ կամավոր աշխատանք կատարող խմբի համակարգողը կատարում է կամավորների կամ կամավոր աշխատանք կատարող խմբի անդամների հրահանգավորում, նրանց միջև բաշխում է կատարվող կամավոր աշխատանքները, կազմակերպում է յուրաքանչյուր կամավորի կամ խմբի անդամի աշխատանքը և հսկում նրանց կողմից կատարվող կամավոր աշխատանքները, ինչպես նաև կատարում է իր իրավասություններից բխող այլ պարտականություններ:

5. Կամավորների կամ կամավոր աշխատանք կատարող խմբի համակարգողը կատարում է սույն օրենքով, իսկ կամավորների համակարգողի համար նաև՝ կամավոր աշխատանքի մասին պայմանագրով սահմանված այլ պարտականություններ:

**Հոդված 19. Կամավորի և կամավոր աշխատանք կատարող անհատի կամ խմբի անդամի աշխատանքի և հանգստի ռեժիմի առանձնահատկությունները**

1. Կամավոր աշխատանքի ընթացքում կամավորի և կամավոր աշխատանք կատարող անհատի կամ խմբի անդամի համար առնվազն պետք է պահպանվեն համապատասխան աշխատանքում Հայաստանի Հանրապետության աշխատանքային օրենսդրությամբ աշխատողի համար սահմանված աշխատանքի և հանգստի (բացառությամբ սույն հոդվածի 3-րդ մասով սահմանված դեպքերի) ռեժիմների առանձնահատկություններն ու սահմանված աշխատաժամանակների նորմալ տևողությունները:

2. Հայաստանի Հանրապետության աշխատանքային օրենսգրքով սահմանված աշխատանքային հարաբերությունների մեջ գտնվող աշխատողի համար՝ աշխատանքից ազատ ժամանակ կամավոր աշխատանք կատարելու ժամաքանակ նախատեսելիս առնվազն պետք է պահպանվեն Հայաստանի Հանրապետության աշխատանքային օրենսգրքով համատեղությամբ աշխատողի համար սահմանված աշխատանքի և հանգստի (բացառությամբ սույն հոդվածի 3-րդ մասով սահմանված դեպքի) ռեժիմների առանձնահատկություններն ու սահմանված աշխատաժամանակների նորմալ տևողությունները:

3. Սույն հոդվածի 1-ին և 2-րդ մասերով սահմանված դեպքերում կամավորի կամ կամավոր աշխատանք կատարող անհատի կամ խմբի անդամի համար հանգստի ռեժիմ նախատեսելիս չեն պահպանվում Հայաստանի Հանրապետության աշխատանքային օրենսգրքով աշխատողների համար նախատեսված ամենամյա արձակուրդի վերաբերյալ կարգավորումները (բացառությամբ սույն հոդվածի 4-րդ մասով սահմանված դեպքի):

4. Սույն օրենքով սահմանված միջին ժամկետով կամ երկարաժամկետ կամավոր աշխատանք կատարող կամավորին՝ կողմերի համաձայնությամբ և (կամ) կամավոր աշխատանքի մասին պայմանագրով նախատեսված լինելու դեպքում կարող է տրամադրվել առանց վարձատրության, ողջամիտ տևողությամբ արձակուրդ՝ այդ ժամանակահատվածը կամավորի համար հաշվարկելով որպես կամավոր աշխատանքի ժամանակահատված:

5. Սույն հոդվածի 4-րդ մասով սահմանված դեպքում տրամադրվող արձակուրդի տևողությունը չի կարող գերազանցել Հայաստանի Հանրապետության աշխատանքային օրենսգրքով համապատասխան դեպքում աշխատողի համար սահմանված արձակուրդի տևողությանը:

**Հոդված 20. Աջակցող ցանցի միջոցով կամավորական գործունեության և կամավոր աշխատանքի օրենսդրական կարգավորումները**

1. Աջակցող ցանցի միջոցով կամավորական գործունեություն իրականացնելիս և կամավոր աշխատանք կատարելիս՝ կամավորական գործունեության և կամավոր աշխատանքի սուբյեկտների համար սույն օրենքով չսահմանված լրացուցիչ իրավունքներ, պարտականություններ և պատասխանատվություն սահմանվում են «Սոցիալական աջակցության մասին» Հայաստանի Հանրապետության օրենքով:
2. Կամավորական գործունեության և կամավոր աշխատանքի սուբյեկտների կողմից աջակցող ցանցի միջոցով սոցիալական ծառայությունների տրամադրման, աջակցող ցանցի հետ համագործակցության առանձնահատկությունները կարգավորվում են սույն օրենքով և «Սոցիալական աջակցության մասին» Հայաստանի Հանրապետության օրենքով:

**Հոդված 21. Կամավորական կազմակերպության կամ կամավոր ներգրավող կազմակերպության կողմից կատարվող ծախսերը և կամավորի կատարած ծախսերի փոխհատուցումը**

1. Կամավոր աշխատանքի կատարման համար անհրաժեշտ ծախսերի նպատակով կամավորին կամ կամավորական գործողության (ակցիայի) շրջանակներում կամավոր աշխատանք կատարող անհատին կամ խմբի անդամին ֆինանսական և (կամ) գույքային միջոցները նախապես տրամադրվում են՝ կամավորական կազմակերպության կամ կամավոր ներգրավող կազմակերպության կողմից, իսկ կամավոր աշխատանքի ընթացքում կամավորի կամ կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի կատարած լրացուցիչ ծախսերը փոխհատուցվում են այդ ծախսերը հաստատող փաստաթղթերի առկայության դեպքում:
2. Իր բնակության վայրից դուրս կամավոր աշխատանքներ կատարելու դեպքերում կամավորական կազմակերպության կամ կամավոր ներգրավող կազմակերպության կողմից կամավորին կամ կամավորական գործողության (ակցիայի) շրջանակներում կամավոր աշխատանք կատարող անհատին կամ խմբի անդամին տրվում է նաև ծախսերի փոխհատուցում Հայաստանի Հանրապետության աշխատանքային օրենսդրությամբ գործուղման ծախսերի փոխհատուցման համար նախատեսված կարգին համապատասխան:
3. Սույն հոդվածի 1-ին և 2-րդ մասերով սահմանված միջոցներից և ծախսերի փոխհատուցումից կամավորը կարող է ամբողջությամբ կամ մասամբ հրաժարվել՝ կամավորի աշխատանքի մասին պայմանագրում նախատեսված լինելու դեպքում:

**Հոդված 22. Կամավոր աշխատանքի խրախուսումը**

1. Հայաստանի Հանրապետությունում կամավորի աշխատանքը խրախուսելու նպատակով Հայաստանի Հանրապետության Նախագահը շնորհում է հետևյալ կոչումները.

1) Հայաստանի Հանրապետության պատվավոր կամավոր.

2) Հայաստանի Հանրապետության տարվա կամավոր:

2. Հայաստանի Հանրապետության տարվա կամավորի կոչմանը կարող է արժանանալ այն ֆիզիկական անձը, ով կամավոր աշխատել է տարեկան 365 ժամից ավելի, և տվյալ տարում նրա կամավոր աշխատած ժամերի տևողությունը գերազանցում է մնացած բոլոր անձանց այդ տարում կամավոր աշխատած ժամերին:

3. Հայաստանի Հանրապետության պատվավոր կամավորի կոչմանը կարող են արժանանալ այն ֆիզիկական անձինք, ովքեր հինգ տարի անընդմեջ ճանաչվել են տարվա կամավոր:

4. Սույն հոդվածի 2-րդ և 3-րդ մասերով սահմանված անձանց թեկնածուների տվյալները Հայաստանի Հանրապետության Նախագահին ներկայացվում է՝ Հայաստանի Հանրապետության կառավարության սահմանած կարգով:

5. Սույն հոդվածի 1-ին մասով սահմանված խրախուսման ձևերից բացի այլ ձևեր կարող է կիրառել լիազոր մարմինը՝ Հայաստանի Հանրապետության կառավարության սահմանած կարգով:

**ԳԼՈՒԽ 3**

**ԿԱՄԱՎՈՐԱԿԱՆ ԳՈՐԾՈՒՆԵՈՒԹՅԱՆ ԵՎ ԿԱՄԱՎՈՐ ԱՇԽԱՏԱՆՔԻ ՀԵՏ ԿԱՊՎԱԾ ՀԱՐԱԲԵՐՈՒԹՅՈՒՆՆԵՐԸ, ԿԱՄԱՎՈՐ ԱՇԽԱՏԱՆՔԻ ՄԱՍԻՆ ԵՎ ԿԱՄԱՎՈՐՆԵՐ ՆԵՐԳՐԱՎԵԼՈՒ ՄԱՍԻՆ ՊԱՅՄԱՆԱԳՐԵՐԸ**

**Հոդված 23. Կամավորական գործունեության և կամավոր աշխատանքի հետ կապված հարաբերությունները**

1. Կամավորական գործունեության և կամավոր աշխատանքի հետ կապված հարաբերությունները կողմերի փոխադարձ համաձայնության վրա հիմնված այն հարաբերություններն են, որոնք ծագում են կամավորի և կամավորական կազմակերպության կամ կամավորի և կամավոր ներգրավող կազմակերպության կամ կամավորական կազմակերպության և կամավոր ներգրավող կազմակերպության միջև սույն օրենքով սահմանված կարգով կնքված պայմանագրերով:
2. Սույն հոդվածի 1-ին մասով սահմանված հարաբերությունները չեն համարվում Հայաստանի Հանրապետության աշխատանքային օրենսգրքով սահմանված աշխատանքային հարաբերություններ, իսկ պայմանագրերը՝ աշխատանքային պայմանագրեր:

**Հոդված 24. Աշխատող (սովորող) անձանց կողմից կամավոր աշխատանքներ կատարելու դեպքերն ու կարգը**

1. Հայաստանի Հանրապետության աշխատանքային օրենսգրքով սահմանված աշխատանքային հարաբերությունների մեջ գտնվող աշխատողը կամ քաղաքացիաիրավական պայմանագրերի շրջանակներում կատարվող աշխատանքներից, մատուցվող ծառայություններից եկամուտ ստացող կամ ուսումնառության գործընթացում գտնվող ֆիզիկական անձն աշխատանքային և (կամ) ուսուցման ժամերին կամավոր աշխատանք կարող է կատարել գործատուի և (կամ) ուսումնական հաստատության համապատասխան իրավասություն ունեցող պաշտոնատար անձի գրավոր համաձայնությամբ:
2. Սույն հոդվածի 1-ին մասով նախատեսված դեպքում համապատասխան ժամանակահատվածը հաշվարկվում է աշխատողի աշխատանքային ստաժում, պահպանվում է աշխատանքային հարաբերությունների մեջ գտնվող կամ քաղաքացիաիրավական պայմանագրերի շրջանակներում կատարվող աշխատանքներից, մատուցվող ծառայություններից եկամուտ ստացող անձանց աշխատատեղը (պաշտոնը), իսկ աշխատավարձի կամ վարձատրության հարցը կարող է կարգավորվել կողմերի համաձայնությամբ: Ուսումնառության գործընթացում գտնվող անձանց բացակաները համարվում են հարգելի:
3. Սույն հոդվածի 1-ին մասով սահմանված այն անձինք, ովքեր աշխատանքային հարաբերությունների շրջանակներում աշխատավարձ կամ քաղաքացիաիրավական պայմանագրերի շրջանակներում վարձատրություն (եկամուտ) ստանում են Հայաստանի Հանրապետության պետական կամ համայնքային բյուջեներից՝ կամավոր աշխատանք կարող են կատարել միայն քաղաքացիական պաշտպանության, արտակարգ իրավիճակներում բնակչության պաշտպանության բնագավառներում:

**Հոդված 25. Կամավոր աշխատանքի մասին պայմանագրի կնքման կարգը**

1. Կամավոր աշխատանքի մասին պայմանագիրը կնքվում է որոշակի ժամկետով՝ սույն օրենքով սահմանված կամավոր աշխատանքի տեսակներին համապատասխան:

2. Սույն հոդվածի 1-ին մասով սահմանված պայմանագիրը կնքվում է գրավոր ձևով, երկու օրինակից` կողմերի ստորագրությամբ մեկ փաստաթուղթ կազմելու միջոցով:

3. Կամավորական կազմակերպությունը կամ կամավոր ներգրավող կազմակերպությունն իր աշխատողի հետ չի կարող կնքել կամավոր աշխատանքի մասին պայմանագիր:

4. Անհատի կամ խմբի (այդ թվում՝ կամավորական կազմակերպության կամ կամավոր ներգրավող կազմակերպության կողմից կազմակերպված կամավորական գործողության (ակցիայի) շրջանակներում) կամավոր աշխատանքը կատարվում է առանց կամավոր աշխատանքի մասին պայմանագրի:

**Հոդված 26. Կամավոր աշխատանքի մասին պայմանագրի բովանդակությունը**

1. Կամավոր աշխատանքի մասին պայմանագրում նշվում են`
2. պայմանագիրը կնքելու տարին, ամիսը, ամսաթիվը,
3. պայմանագիր կնքող կամավորական կազմակերպության կամ կամավոր ներգրավող կազմակերպության անվանումը, գտնվելու վայրը,
4. կամավորի անունը, ազգանունը, նրա ցանկությամբ` նաև հայրանունը, ծննդյան տարին, ամիսը, ամսաթիվը, բնակության վայրը,
5. կամավորի անձը հաստատող փաստաթղթի վավերապայմանները,
6. կամավոր աշխատանքի անվանումը և (կամ) գործառույթները,
7. կամավոր աշխատանքի վայրը,
8. կամավոր աշխատանքի տեսակը և ձևը,
9. բարեգործական ծրագրի անվանումը՝ օրենքով սահմանված կարգով բարեգործական որակված ծրագրի իրականացման աշխատանքներում կամավորին ներգրավելու դեպքում,
10. կամավոր աշխատանքը կատարելու հետ կապված հնարավոր ռիսկերը,
11. սույն օրենքով սահմանված դեպքերում ապահովագրության վերաբերյալ կարգավորումները,
12. կամավոր աշխատանքը կատարելու կարգն ու պայմանները,
13. պայմանագրի գործողության ժամկետը,
14. կամավորական կազմակերպության կամ կամավոր ներգրավող կազմակերպության անունից պայմանագիրը ստորագրող անձի պաշտոնը, անունը, ազգանունը, նրա ցանկությամբ` նաև հայրանունը,
15. կողմերի տվյալները և ստորագրությունները:
16. Կամավոր աշխատանքի մասին պայմանագրում կարող են ներառվել նաև սույն օրենքից բխող և (կամ) սույն օրենքին չհակասող այլ պայմաններ:

**Հոդված 27. Կամավոր աշխատանքի մասին պայմանագրի պայմանների փոփոխման, ինչպես նաև պայմանագրի լուծման հիմքերն ու կարգը**

1. Կամավոր աշխատանքի մասին պայմանագիրը կարող է փոփոխվել կողմերի համաձայնությամբ:
2. Եթե կամավոր աշխատանք կատարելու ժամանակ կամավոր աշխատանքի մասին պայմանագրով չնախատեսված հանգամանքներում խոչընդոտվում է կամավոր աշխատանքը, առաջացած խոչընդոտները կամ ծագած վեճը լուծվում, կամավոր աշխատանքի մասին պայմանագիրը վերանայվում և (կամ) պայմանագրի պայմանները փոփոխվում են կողմերի համաձայնությամբ՝ համապատասխան բանակցությունների միջոցով: Խոչընդոտները կամ ծագած վեճը 15 օրյա ժամկետում լուծելու անհնարինության դեպքում կամավոր աշխատանքի մասին պայմանագիրը համարվում է լուծված սույն օրենքի ուժով:
3. Կամավոր աշխատանքի մասին պայմանագիրը լուծվում է՝
4. կողմերի համաձայնությամբ և (կամ) կողմերից յուրաքանչյուրի նախաձեռնությամբ.
5. պայմանագրի գործողության ժամկետը լրանալու դեպքում.
6. եթե կամավորի համար առկա է Հայաստանի Հանրապետության աշխատանքային օրենսգրքով սահմանված հղիության և (կամ) ծննդաբերության արձակուրդ տրամադրելու հիմքերից որևէ մեկը.
7. կամավորի՝ պարտադիր ժամկետային զինվորական ծառայության զորակոչվելու դեպքում.
8. դատարանի` օրինական ուժի մեջ մտած դատավճռի առկայության դեպքում, որին համապատասխան` կամավորը ենթարկվել է այնպիսի պատասխանատվության, որը հնարավորություն չի տալիս շարունակելու կամավոր աշխատանքը.
9. եթե օրենսդրությամբ սահմանված կարգով կամավորը զրկվել է տվյալ աշխատանքները կատարելու իրավունքներից.
10. եթե կամավորը մինչև տասնվեց տարեկան է, և ծնողներից մեկը, որդեգրողը կամ հոգաբարձուն կամ խնամակալը, նրա առողջության նկատմամբ հսկողություն իրականացնող բժիշկը կամ առողջության պահպանման և աշխատանքի անվտանգության ապահովման հարցերով Հայաստանի Հանրապետության կառավարության լիազորած մարմնի ծառայողը պահանջում է կամավոր աշխատանքի մասին պայմանագրի լուծում.
11. սույն օրենքով սահմանված կարգով կամավոր աշխատանքի մասին պայմանագիր կնքելիս՝ կամավորի կամ կամավորական կազմակերպության կամ կամավոր ներգրավող կազմակերպության կողմից ներկայացված տեղեկատվությունը կեղծ լինելու դեպքում.
12. որոշակի աշխատանքներ կատարելու իրավունքներից զրկված լինելու փաստը կամավորի կողմից թաքցնելու դեպքում.
13. կամավորի կողմից ոգելից խմիչքների, թմրամիջոցների կամ հոգեներգործուն նյութերի ազդեցության տակ կամավոր աշխատանքի վայրում գտնվելու դեպքում.
14. օրենքով սահմանված դեպքերում պարտադիր բժշկական զննությունից կամավորի հրաժարվելու կամ խուսափելու դեպքում.
15. կողմերից յուրաքանչյուրի՝ սույն օրենքի խախտմամբ կամավորական գործունեություն իրականացնելու կամ կամավոր աշխատանք կատարելու և (կամ) կազմակերպելու և (կամ) կամավոր աշխատանքի մասին պայմանագրով նախատեսված պարտականությունները անհարգելի պատճառով չկատարելու և (կամ) մյուս կողմի իրավունքները խախտելու դեպքերում.
16. կամավորի մահվան դեպքում.
17. կամավորական կազմակերպության կամ կամավոր ներգրավող կազմակերպության լուծարման դեպքում:
18. Կամավոր աշխատանքի մասին պայմանագիրը կողմերից մեկի նախաձեռնությամբ լուծելու դեպքում նախապես գրավոր ծանուցվում է մյուս կողմին առնվազն 3 աշխատանքային օր առաջ:
19. Սույն հոդվածի 2-րդ և 3-րդ մասերով սահմանված հիմքերով կամավոր աշխատանքի մասին պայմանագիրը լուծվելու դեպքում կողմերի միջև կնքվում է պայմանագիրը լուծելու վերաբերյալ գրավոր համաձայնագիր:

**Հոդված 28. Կամավորներ ներգրավելու մասին պայմանագրի կնքման կարգը**

1. Կամավորներ ներգրավելու մասին պայմանագիրը կնքվում է որոշակի ժամկետով:

2. Սույն հոդվածի 1-ին մասով սահմանված պայմանագիրը կնքվում է գրավոր ձևով, երկու օրինակից` կողմերի ստորագրությամբ մեկ փաստաթուղթ կազմելու միջոցով:

**Հոդված 29. Կամավորներ ներգրավելու մասին պայմանագրի բովանդակությունը**

1. Կամավորներ ներգրավելու մասին պայմանագրում նշվում են`
2. պայմանագիրը կնքելու տարին, ամիսը, ամսաթիվը,
3. կամավորական կազմակերպության անվանումը, գտնվելու վայրը,
4. կամավոր ներգրավող կազմակերպության անվանումը, գտնվելու վայրը,
5. կամավորների թիվը, անհրաժեշտության դեպքում նաև անձնական տվյալները, կամավոր աշխատանքների նկարագրությունը և (կամ) աշխատանքային գործառույթները,
6. կամավոր աշխատանքը կատարելու վայրը,
7. բարեգործական ծրագրի անվանումը՝ օրենքով սահմանված կարգով բարեգործական որակված ծրագրի իրականացման աշխատանքներում կամավորներին ներգրավելու դեպքում,
8. կամավորական գործունեություն իրականացնելու և կամավոր աշխատանքներ կատարելու կարգն ու պայմանները,
9. կամավոր աշխատանքները կատարելու հետ կապված հնարավոր ռիսկերը,
10. սույն օրենքով սահմանված դեպքերում ապահովագրության վերաբերյալ կարգավորումները,
11. պայմանագրի գործողության ժամկետը,
12. կողմերի կողմից պայմանագիրը ստորագրող անձանց պաշտոնը, անունը, ազգանունը, նրանց ցանկությամբ` նաև հայրանունը,
13. կողմերի տվյալները և ստորագրությունները:
14. Կամավորներ ներգրավելու մասին պայմանագրում կարող են ներառվել նաև սույն օրենքով սահմանված և (կամ) սույն օրենքին չհակասող այլ պայմաններ:

**Հոդված 30. Կամավորներ ներգրավելու մասին պայմանագրում պայմանների փոփոխման և պայմանագրի լուծման հիմքերն ու կարգը**

1. Կամավորներ ներգրավելու մասին պայմանագիրը կարող է փոփոխվել կողմերի համաձայնությամբ:
2. Եթե կամավորական գործունեության ընթացքում կամավորներ ներգրավելու մասին պայմանագրով չնախատեսված հանգամանքներում խոչընդոտվում է կամավորական գործունեությունը կամ այդ պայմանագրով ներգրավված կամավորների կամավոր աշխատանքը, առաջացած խոչընդոտները կամ ծագած վեճը լուծվում, կամավորներ ներգրավելու մասին պայմանագիրը վերանայվում (պայմանագիրի պայմանները փոփոխվում) են կողմերի համաձայնությամբ՝ համապատասխան բանակցությունների միջոցով: Խոչընդոտները կամ ծագած վեճը 15 օրյա ժամկետում լուծելու անհնարինության դեպքում, կամավորներ ներգրավելու մասին պայմանագիրը համարվում է լուծված սույն օրենքի ուժով:
3. Կամավորներ ներգրավելու մասին պայմանագիրը լուծվում է՝
4. կողմերի համաձայնությամբ և (կամ) կողմերից յուրաքանչյուրի նախաձեռնությամբ.
5. պայմանագրի գործողության ժամկետը լրանալու դեպքում.
6. կողմերից յուրաքանչյուրի՝ սույն օրենքի խախտմամբ կամավորական գործունեություն իրականացնելու և (կամ) կազմակերպելու և (կամ) կամավորներ ներգրավելու մասին պայմանագրով նախատեսված պարտականություններն անհարգելի պատճառով չկատարելու և (կամ) պայմանագրի դրույթները խախտելու դեպքերում.
7. կամավորական կազմակերպության կամ կամավոր ներգրավող կազմակերպության լուծարման դեպքում:
8. Կամավորներ ներգրավելու մասին պայմանագիրը կողմերից մեկի նախաձեռնությամբ լուծելու դեպքում նախապես գրավոր ծանուցվում է մյուս կողմին առնվազն 3 աշխատանքային օր առաջ:
9. Սույն հոդվածի 2-րդ և 3-րդ մասերով սահմանված հիմքերով կամավորներ ներգրավելու մասին պայմանագիրը լուծվելու դեպքում կողմերի միջև կնքվում է պայմանագիրը լուծելու վերաբերյալ գրավոր համաձայնագիր:

**ԳԼՈՒԽ 4**

**ԿԱՄԱՎՈՐԱԿԱՆ ԳՈՐԾՈՒՆԵՈՒԹՅԱՆ ԵՎ ԿԱՄԱՎՈՐ ԱՇԽԱՏԱՆՔԻ ԲՆԱԳԱՎԱՌԻ ՊԵՏԱԿԱՆ ԿԱՐԳԱՎՈՐՈՒՄԸ, ԿԱՄԱՎՈՐԱԿԱՆ ԳՈՐԾՈՒՆԵՈՒԹՅԱՆ ԵՎ ԿԱՄԱՎՈՐ ԱՇԽԱՏԱՆՔԻ ՎԵՐԱԲԵՐՅԱԼ ՏՎՅԱԼՆԵՐԻ ՀԱՎԱՔԱԳՐՈՒՄՆ ՈՒ ՎԱՐՈՒՄԸ, ԿԱՄԱՎՈՐԱԿԱՆ ԳՈՐԾՈՒՆԵՈՒԹՅԱՆ ԵՎ ԿԱՄԱՎՈՐ ԱՇԽԱՏԱՆՔԻ ՀԵՏ ԿԱՊՎԱԾ ՎԵՃԵՐԻ ԼՈՒԾՈՒՄԸ**

**Հոդված 31. Լիազոր մարմնի իրավասությունները**

1. Լիազոր մարմնի իրավասություններն են`
2. կամավորական գործունեության և կամավոր աշխատանքի բնագավառի պետական քաղաքականության մշակումն ու իրականացումը.
3. կամավորական գործունեության և կամավոր աշխատանքի խթանման և զարգացման ծրագրերի մշակումը և իրականացման ապահովումը.
4. կամավորական գործունեության և կամավոր աշխատանքի կատարման մոնիթորինգի համակարգի ձևավորումը,
5. կամավորական գործունեության և կամավոր աշխատանքի կատարման մոնիթորինգը.
6. կամավորական գործունեության և կամավոր աշխատանքի մասին տարեկան հաշվետվությունների հավաքագրումը, ամփոփումը և վերլուծությունը, անհրաժեշտության դեպքում դրանց հավաստիության պարզումը՝ իր կողմից սահմանված կարգով.
7. կամավորական գործունեության և կամավոր աշխատանքի մասին տարեկան հաշվետվությունները հրապարակելու նպատակով միասնական կայքէջի ձևավորումն ու վարումը՝ իր կողմից սահմանված կարգով.
8. կամավորական գործունեության և կամավոր աշխատանքի սուբյեկտներին կազմակերպական, տեղեկատվական, մեթոդական և խորհրդատվական աջակցության տրամադրումը՝ իր կողմից սահմանված կարգով.
9. կամավորական գործունեության և կամավոր աշխատանքի սուբյեկտների տվյալների շտեմարանի ձևավորումն ու վարումը՝ իր կողմից սահմանված կարգով.
10. առանձին կամավորներին կամ կամավոր աշխատանքներ կատարող անհատներին կամ խմբերի անդամներին խրախուսելու վերաբերյալ կամավորական կազմակերպությունների, ինչպես նաև կամավորներին ինքնուրույն ներգրավելու դեպքում՝ կամավոր ներգրավող կազմակերպությունների կամ կամավոր աշխատանք կատարող անհատների կամ խմբի անդամների կամ խմբի համակարգողի կողմից ներկայացված առաջարկությունների հավաքագրումն ու ամփոփումը՝ իր կողմից սահմանված կարգով.
11. սույն օրենքի 22-րդ հոդվածի պահանջներին համապատասխանող թեկնածուների տվյալները Հայաստանի Հանրապետության Նախագահին ներկայացնելը՝ Հայաստանի Հանրապետության կառավարության սահմանած կարգով.
12. օրենքով սահմանված այլ իրավասություններ:

**Հոդված 32. Հաշվառման մատյանը**

1. Կամավորների համար հաշվառման մատյանը վարում է կամավորական կազմակերպությունը, ինչպես նաև կամավոր ներգրավող կազմակերպությունը՝ կամավորներին ինքնուրույն ներգրավելու դեպքում:
2. Կամավորական գործողության (ակցիայի) շրջանակներում կամավոր աշխատանք կատարող անհատի կամ խմբի անդամի համար հաշվառման մատյանը վարում է այն կամավորական կազմակերպությունը կամ կամավոր ներգրավող կազմակերպությունը, որը կազմակերպել և պատասխանատու է կամավորական գործողության (ակցիայի) իրականացման համար:
3. Հաշվառման մատյանում վարվող տեղեկատվությունը պետք է ներառի՝
4. կամավորի կամ կամավոր աշխատանք կատարող անհատի կամ խմբի անդամի գրանցման հերթական համարը,
5. կամավորի կամ կամավոր աշխատանք կատարող անհատի կամ խմբի անդամի անունը, ազգանունը, նրա ցանկությամբ` նաև հայրանունը, ծննդյան տարին, ամիսը, ամսաթիվը, բնակության վայրը, ինչպես նաև հեռախոսահամարը և էլեկտրոնային հասցեն (առկայության դեպքում),
6. կամավորի կամ կամավոր աշխատանք կատարող անհատի կամ խմբի անդամի անձը հաստատող փաստաթղթի վավերապայմանները,
7. կամավորի կամ կամավոր աշխատանք կատարող անհատի կամ խմբի անդամի աշխատանքը սկսելու տարին, ամիսը, ամսաթիվը,
8. կամավորի կամ կամավոր աշխատանք կատարող անհատի կամ խմբի անդամի աշխատանքն ավարտելու տարին, ամիսը, ամսաթիվը,
9. կամավորի կամ կամավոր աշխատանք կատարող անհատի կամ խմբի անդամի աշխատանքի անվանումը և (կամ) գործառույթները,
10. կամավոր աշխատանքի տեսակը և ձևը,
11. կամավոր աշխատանքի վայրը.
12. կամավորի կամ կամավոր աշխատանք կատարող անհատի կամ խմբի անդամի կողմից կատարված կամավոր աշխատանքների ժամաքանակը (օրական և (կամ) շաբաթական ժամերի քանակը),
13. բարեգործական ծրագրի անվանումը՝ կամավորին կամ կամավոր աշխատանք կատարող անհատին կամ խմբի անդամին օրենքով սահմանված կարգով բարեգործական որակված ծրագրի իրականացման աշխատանքներում ներգրավելու դեպքում:
14. Կամավորը կամ կամավորական գործողության (ակցիայի) շրջանակներում կամավոր աշխատանք կատարող անհատը կամ խմբի անդամը կարող է ներգրավվել կամավոր աշխատանքներում՝ միայն հաշվառման մատյանում հաշվառվելուց հետո:
15. Անհատի կամ խմբի կողմից ինքնուրույն (այդ թվում՝ ինքնուրույն կազմակերպված կամավորական գործողությունների (ակցիաների) շրջանակներում) կատարվող կամավոր աշխատանքների համար հաշվառման մատյան չի վարվում:

**Հոդված 33. Կամավորական գործունեության և կամավոր աշխատանքի սուբյեկտների տվյալների շտեմարանը**

1. Կամավորական գործունեության և կամավոր աշխատանքի սուբյեկտների տվյալների շտեմարանը վարում է լիազոր մարմինը՝ իր կողմից սահմանված կարգով:
2. Կամավորական գործունեության և կամավոր աշխատանքի սուբյեկտների տվյալների շտեմարանը պետք է պարունակի հաշվառման մատյանում գրանցվող, ինչպես նաև սույն հոդվածի 3-րդ մասով սահմանված տեղեկատվությունը:
3. Կամավորական գործունեության և կամավոր աշխատանքի սուբյեկտների տվյալների շտեմարանում ներառվում է կամավորական կազմակերպության կամ կամավոր ներգրավող կազմակերպության կամավորական գործունեության վերաբերյալ տեղեկատվություն՝ լիազոր մարմնի սահմանած կարգով:
4. Անհատի կամ խմբի կողմից ինքնուրույն (այդ թվում՝ ինքնուրույն կազմակերպված կամավորական գործողությունների (ակցիաների) շրջանակներում) կատարվող կամավոր աշխատանքների մասին տեղեկատվությունը կամավորական գործունեության և կամավոր աշխատանքի սուբյեկտների տվյալների շտեմարան ներառելու նպատակով, տվյալ անհատի կամ խմբի անդամի կամ խմբի համակարգողի կողմից սույն օրենքի 32-րդ հոդվածի 3-րդ մասի 2-9-րդ կետերով նախատեսված տեղեկատվությունը կարող է ներկայացվել լիազոր մարմին: Սույն կետով ներկայացվող տեղեկատվությունը պետք է ներառի կատարված աշխատանքները հիմնավորող համապատասխան գրավոր ապացույցներ:

**Հոդված 34. Կամավորների առողջության պահպանման և աշխատանքի անվտանգության ապահովման վերաբերյալ Հայաստանի Հանրապետության օրենսդրությամբ սահմանված պարտադիր պահանջների նկատմամբ պետական վերահսկողություն իրականացնող մարմինը**

1. Կամավորի և կամավորական կազմակերպության կամ կամավոր ներգրավող կազմակերպության կողմից կազմակերպված կամավորական գործողության (ակցիայի) ներգրավվող անհատի կամ խմբի անդամի առողջության պահպանման և աշխատանքի անվտանգության ապահովման վերաբերյալ Հայաստանի Հանրապետության օրենսդրությամբ սահմանված պարտադիր պահանջների, այդ թվում` աշխատանքի անվտանգության կոլեկտիվ և անհատական պաշտպանիչ միջոցների առկայության, պահպանման և շահագործման նկատմամբ պետական վերահսկողությունն իրականացնում է առողջության պահպանման և աշխատանքի անվտանգության ապահովման հարցերով Հայաստանի Հանրապետության կառավարության լիազորած տեսչական մարմինը:

**Հոդված 35. Կամավորական գործունեության և կամավոր աշխատանքի հետ կապված վեճերի լուծումը**

1. Կամավորական գործունեության և կամավոր աշխատանքի հետ կապված վեճերը լուծվում են սույն օրենքի 27-րդ հոդվածի 2-րդ մասով և (կամ) 30-րդ հոդվածի 2-րդ մասով սահմանված կարգով:
2. Սույն հոդվածի 1-ին մասով սահմանված կարգով չլուծված վեճերը ենթակա են քննության դատական կարգով` Հայաստանի Հանրապետության քաղաքացիական դատավարության օրենսգրքով սահմանված կարգով:

**ԳԼՈՒԽ 5**

**ԿԱՄԱՎՈՐ ԱՇԽԱՏԱՆՔԻ ԿԱԶՄԱԿԵՐՊՈՒՄԸ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐՈՒՄ ԵՎ ՕՏԱՐԵՐԿՐՅԱ ՔԱՂԱՔԱՑԻՆԵՐԻ ԿԱՄԱՎՈՐ ԱՇԽԱՏԱՆՔԸ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ**

**Հոդված 36. Կամավոր աշխատանքի կազմակերպումը օտարերկրյա պետություններում և օտարերկրյա քաղաքացիների կամավոր աշխատանքը Հայաստանի Հանրապետությունում**

1. Կամավորական կազմակերպությունը կամ կամավոր ներգրավող կազմակերպությունը օտարերկրյա պետությունում կամավորական գործունեություն իրականացնելու նպատակով կամավորին կարող է գործուղել օտարերկրյա պետություն՝ օտարերկրյա պետության կամ միջազգային կազմակերպության հրավերով՝ այդ մասին տեղեկացնելով լիազոր մարմնին՝ առնվազն 15 օր առաջ:
2. Սույն հոդվածի 1-ին մասով սահմանված դեպքերում օտարերկրյա պետությունում կամավորական գործունեությունը և կամավոր աշխատանքը կարգավորվում են սույն օրենքով, ընդունող պետության օրենսդրությամբ և Հայաստանի Հանրապետության միջազգային պայմանագրերով:
3. Կամավորական կազմակերպությունը կամ կամավոր ներգրավող կազմակերպությունը Հայաստանի Հանրապետության տարածքում սույն օրենքով սահմանված կարգով կամավոր աշխատանքի նպատակով կարող է հրավիրել օտարերկյա քաղաքացիներ` այդ մասին տեղեկացնելով լիազոր մարմնին՝ առնվազն 15 օր առաջ:
4. Սույն հոդվածի 1-ին մասով սահմանված դեպքերում կամավոր աշխատանքի ընթացքում կամավորի կատարած, այդ թվում՝ կամավորին գործուղելու հետ կապված ծախսերի փոխհատուցումը սույն օրենքով սահմանված կարգով իրականացվում է կամավորական կազմակերպության կամ կամավոր ներգրավող կազմակերպության և (կամ) ընդունող պետության կամ միջազգային կազմակերպության միջոցների հաշվին:

**ԳԼՈՒԽ 6**

**ԵԶՐԱՓԱԿԻՉ ԴՐՈՒՅԹՆԵՐ**

**Հոդված 37. Պատասխանատվությունը սույն օրենքի պահանջները խախտելու համար**

1. Սույն oրենքի դրույթների խախտումն առաջացնում է oրենքով սահմանված պատասխանատվություն:

**Հոդված 38. Օրենքի ուժի մեջ մտնելը**

1. Սույն օրենքն ուժի մեջ է մտնում պաշտոնական հրապարակմանը հաջորդող օրվանից երեք ամիս հետո:

**ՆԱԽԱԳԻԾ**

**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ**

**OՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱUԻՆ**

**ՀՈԴՎԱԾ 1.** Վարչական իրավախախտումների վերաբերյալ Հայաuտանի Հանրապետության 1985 թվականի դեկտեմբերի 6-ի օրենսգրքի (այսուհետ՝ Օրենսգիրք) 41-րդ հոդվածի վերնագիրը, ինչպես նաև 41-րդ հոդվածը «ակտերի» բառից հետո լրացնել «, ինչպես նաև կամավորական գործունեության և կամավոր աշխատանքի վերաբերյալ նորմատիվ իրավական ակտերի» բառերով:

**ՀՈԴՎԱԾ 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից երեք ամիս հետո:**

**ՆԱԽԱԳԻԾ**

**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ**

**OՐԵՆՔԸ**

**«ԲԱՐԵԳՈՐԾՈՒԹՅԱՆ ՄԱՍԻՆ» ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱUԻՆ**

**ՀՈԴՎԱԾ 1.** «Բարեգործության մասին» Հայաuտանի Հանրապետության 2002 թվականի հոկտեմբերի 8-ի ՀՕ-424-Ն օրենքի (այսուհետ՝ Օրենք) 9-րդ հոդվածը շարադրել հետևյալ բովանդակությամբ նոր խմբագրությամբ.

«Կամավորները սույն օրենքով սահմանված բարեգործությանը մասնակցում և բարեգործություն ստացողների օգտին կամավոր աշխատանքներ կատարում են օրենքով սահմանված կարգով:»:

**ՀՈԴՎԱԾ 2.** Օրենքի 14-րդ հոդվածի 1-ին մասում «կամավորների գործունեության հետ կապված ծախսերը» բառերը փոխարինել «կամավոր աշխատանքի ընթացքում կամավորի կատարած՝ օրենքով սահմանված դեպքերում և կարգով փոխհատուցվող ծախսերը» բառերով:

**ՀՈԴՎԱԾ 3.** Օրենքի 15-րդ հոդվածը շարադրել հետևյալ բովանդակությամբ նոր խմբագրությամբ՝

«**Հոդված 15. Բարեգործության խրախուսումը**

1. Հայաստանի Հանրապետությունում բարեգործի գործունեությունը խրախուսելու նպատակով Հայաստանի Հանրապետության Նախագահը շնորհում է հետևյալ կոչումները.

1) Հայաստանի Հանրապետության պատվավոր բարեգործ.

2) Հայաստանի Հանրապետության տարվա բարեգործ:

2. Հայաստանի Հանրապետության տարվա բարեգործի կոչմանը կարող է արժանանալ այն բարեգործը, ով բարեգործական նպատակների իրականացման համար տվյալ տարում տրամադրել է Հայաստանի Հանրապետությունում սահմանված նվազագույն աշխատավարձի հազարապատիկ և ավելի չափի արժողությամբ բարեգործական աջակցություն, որը նաև այդ տարում բոլոր բարեգործների տրամադրած բարեգործական աջակցության արժեքների շարքում ամենաբարձրն է:

3. Հայաստանի Հանրապետության պատվավոր բարեգործի կոչմանը կարող են արժանանալ այն բարեգործները, ովքեր բարեգործական նպատակների իրականացման համար հինգ տարի անընդմեջ ճանաչվել են տարվա բարեգործ:

4. Բարեգործների տրամադրած բարեգործական աջակցության հաշվառման կարգը սահմանում է Հայաստանի Հանրապետության կառավարությունը:

5. Սույն հոդվածի 1-ին մասով սահմանված խրախուսման ձևերից բացի այլ ձևեր կարող է կիրառել լիազորված մարմինը՝ Հայաստանի Հանրապետության կառավարության սահմանած կարգով: »:

**ՀՈԴՎԱԾ 4. Սույն օրենքն ուժի մեջ է մտնում պաշտոնական հրապարակմանը հաջորդող օրվանից երեք ամիս հետո:**

**ՆԱԽԱԳԻԾ**

**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ**

**OՐԵՆՔԸ**

**«ՀԱՍԱՐԱԿԱԿԱՆ ԿԱԶՄԱԿԵՐՊՈՒԹՅՈՒՆՆԵՐԻ ՄԱՍԻՆ» ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱUԻՆ**

**ՀՈԴՎԱԾ 1.** «Հասարակական կազմակերպությունների մասին» Հայաuտանի Հանրապետության 2016 թվականի դեկտեմբերի 16-ի ՀՕ-22-Ն օրենքի (այսուհետ՝ Օրենք) 16-րդ հոդվածի 1-ին մասը լրացնել հետևյալ բովանդակությամբ 10-րդ կետով.

«10) օրենքով սահմանված կամավորական գործունեություն իրականացնելու և (կամ) կամավորներ ներգրավելու դեպքում ունենալու օրենքով և այլ իրավական ակտերով սահմանված իրավունքներ.»:

**ՀՈԴՎԱԾ 2.** Օրենքի 17-րդ հոդվածի 1-ին մասը «իր աշխատանքներում» բառերից հետո լրացնել «օրենքով սահմանված կարգով» բառերով:

**ՀՈԴՎԱԾ 3.** Ուժը կորցրած ճանաչել Օրենքի 17-րդ հոդվածի 2-րդ մասի 2-րդ նախադասությունը և 3-8-րդ մասերը:

**ՀՈԴՎԱԾ 4.** Օրենքի 18-րդ հոդվածի՝

1. 1-ին մասի 1-ին կետից հանել «և կամավորների» բառերը,
2. 1-ին մասը լրացնել հետևյալ բովանդակությամբ 7.1-ին կետով.

«7.1) օրենքով սահմանված կամավորական գործունեություն իրականացնելու և (կամ) կամավորներ ներգրավելու դեպքում կատարել օրենքով և այլ իրավական ակտերով սահմանված պարտականությունները.»:

**ՀՈԴՎԱԾ 5.** Օրենքի 24-րդ հոդվածի՝

1. 1-ին մասում «հաշվետվություններ» բառից հետո լրացնել «, ներառյալ՝ կամավորական գործունեության և կամավոր աշխատանքի հետ կապված օրենքով սահմանված տարեկան հաշվետվությունը» բառերով.
2. 3-րդ մասի 5-րդ կետից հանել«, ինչպես նաև կամավորների» բառերը:

**ՀՈԴՎԱԾ 6. ԱՆՑՈՒՄԱՅԻՆ ԴՐՈՒՅԹՆԵՐ**

1. Մինչև սույն օրենքի ուժի մեջ մտնելը կամավորների հետ կնքված կամավոր աշխատանքի մասին պայմանագրերի համապատասխանեցումը սույն օրենքի պահանջներին Կազմակերպությունները պարտավոր են կատարել սույն օրենքի ուժի մեջ մտնելուց հետո երեք ամսվա ընթացքում:

**ՀՈԴՎԱԾ 7. Սույն օրենքն ուժի մեջ է մտնում պաշտոնական հրապարակմանը հաջորդող օրվանից երեք ամիս հետո:**

**ՆԱԽԱԳԻԾ**

**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ**

**OՐԵՆՔԸ**

**«ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱUԻՆ**

**ՀՈԴՎԱԾ 1.** «Պետական տուրքի մասին» Հայաuտանի Հանրապետության 1997 թվականի դեկտեմբերի 27-ի ՀՕ-186 օրենքի (այսուհետ՝ Օրենք) 22-րդ հոդվածի «ա» կետը «վեճերի» բառից հետո լրացնել «, ինչպես նաև կամավորական գործունեության և կամավոր աշխատանքի հետ կապված վեճերի» բառերով:

**ՀՈԴՎԱԾ 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից երեք ամիս հետո:**

**ՆԱԽԱԳԻԾ**

**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ**

**OՐԵՆՔԸ**

**«ԱՐԽԻՎԱՅԻՆ ԳՈՐԾԻ ՄԱՍԻՆ» ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱUԻՆ**

**ՀՈԴՎԱԾ 1.** «Արխիվային գործի մասին» Հայաuտանի Հանրապետության 2004 թվականի հունիսի 8-ի ՀՕ-88-Ն օրենքի (այսուհետ՝ Օրենք) 3-րդ հոդվածի 4-րդ կետը «պարունակող» բառից հետո լրացնել «, ինչպես նաև կամավորական կազմակերպության և (կամ) կամավոր ներգրավող կազմակերպության միջոցով կամավոր աշխատանք կատարող կամավորի և (կամ) կամավորական գործողության շրջանակներում կամավոր աշխատանք կատարող անհատի կամ խմբի անդամի կողմից կամավոր աշխատանքներ կատարելու վերաբերյալ տեղեկություններ պարունակող» բառերով:

**ՀՈԴՎԱԾ 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից երեք ամիս հետո:**